Θεόδωρος Σοφοκλέους

Ο Θεόδωρος Σοφοκλέους (γεννήθηκε στις 14 Ιουλίου 1987) είναι Κύπριος δρομέας μεγάλων αποστάσεων (υπερμαραθωνοδρόμος). Κατάγεται από το χωριό Πάχνα της επαρχίας Λεμεσού, είναι αστυνομικός στο επάγγελμα και τρέχει για φιλανθρωπικούς σκοπούς.

Από το 2017 ασχολήθηκε με το τρέξιμο, όπου αρχικά ως μαραθωνοδρόμος, συμμετείχε σε διάφορους αγώνες τόσο στην Κύπρο όσο και στο εξωτερικό. Μεταξύ άλλων συμμετείχε στον αυθεντικό μαραθώνιο της Αθήνας, στους μαραθωνίους Λεμεσού, Λάρνακας, Δουβλίνου και  Αϊντχόφεν (με προσωπικό ρεκόρ 2 ώρες και 54 λεπτά), και στον μαραθώνιο βουνού, Troodos Terra.

Ο Θεόδωρος ασχολήθηκε και με το αγώνισμα του τριάθλου, μέσα από το οποίο συμμετείχε στους αγώνες Olympus Man Triathlon, K1 Man Triathlon, Ocean Lava Triathlon και Ayia Napa Triathlon που πραγματοποιούνται στην Κύπρο. Επιπλέον, στις 19 Σεπτεμβρίου 2021 τερμάτισε στον αγώνα τριάθλου IRONMAN KÄRNTEN-KLAGENFURT AUSTRIA 140.6 με χρόνο 10 ώρες, 34 λεπτά και 9 δευτερόλεπτα. Στο συγκεκριμένο αγώνα έτρεξε για πρώτη φορά για φιλανθρωπικό σκοπό, όπου μαζεύτηκε το ποσό των €11192 για τον Παγκύπριο σύνδεσμο για παιδιά με καρκίνο και συναφείς παθήσεις «Ένα Όνειρο Μια Ευχή».

Ακολούθως, ασχολήθκε με τις υπεραποστάσεις, όπου το 2022 συμμετείχε στον αγώνα Δρόμος των Αθανάτων (140 χλμ) με χρόνο 16 ώρες και 9 λεπτά παίρνοντας και επίσημα την πρόκριση για τον αγώνα των 246 χλμ, το ΣΠΑΡΤΑΘΛΟΝ. Ως ένας από τους 6 Κύπριους που συμμετείχαν στα 41 χρόνια διοργάνωσης του Σπάρταθλου, τερμάτισε στην Σπάρτη, στο άγαλμα του Βασιλιά Λεωνίδα την 1η Οκτωβρίου 2023 με χρόνο 33 ώρες, 54 λεπτά και 41 δευτερόλεπτα. Αφιέρωσε και αυτό τον αγώνα του στα παιδιά με καρκίνο και λευχαιμία του ιδρύματος «Μικροί Ήρωες», όπου μαζεύτηκε το ποσό των €21026.

Πιο πρόσφατα, από τις 31 Μαΐου έως τις 2 Ιουνίου 2024, ο Θεόδωρος συμμετείχε στο 3ο Παγκόσμιο Πρωτάθλημα Buff & GOMU World Championship 48 ωρών στο Balatonfüred της Ουγγαρίας, εκπροσωπώντας για πρώτη φορά την Κύπρο σε αυτό τον παγκοσμίου εμβέλειας αγώνα. Κάλυψε συνολικά 303,029 χιλιόμετρα και σημείωσε δύο νέα παγκύπρια ρεκόρ: αυτό της καλύτερης επίδοσης 24 ωρών ανδρών με 185,496 χιλιόμετρα και αυτό της καλύτερης επίδοσης 48 ωρών ανδρών με 303,029 χιλιόμετρα. Στις 22 Μαρτίου 2025, στον αγώνα  Circuit Greece-Serres Ultra Marathon, κατέγραψε ακόμα ένα νέο παγκύπριο ρεκόρ στο 12ωρο τρέξιμο, διανύοντας 126,832 χιλιόμετρα σε 12 ώρες .

Από τις 28 Απριλίου έως τις 04 Μαΐου ο Θεόδωρος συμμετείχε στο 6 ήμερο Παγκόσμιο Πρωτάθλημα Υπεραποστάσεων «6 days of France Gerard Cain» στο Vallon Pont D'Arc στη Γαλλία όπου και διένυσε συνολικά 504,440 χιλιόμετρα, τερματίζοντας 3ος στην ηλικιακή του κατηγορία και έχοντας στην κατοχή του ακόμα ένα Παγκύπριο Ρεκόρ. Ο αγώνας αυτός ήταν αφιερωμένος στα παιδιά με καρκίνο και λευχαιμία του ιδρύματος «Ελπίδα», όπου συγκεντρώθηκε το ποσό των €5420 .

Ο Θεόδωρος στις 28 Σεπτεμβρίου 2025, κατέκτησε την 1η θέση στο 24ωρο του TULLNER LAUFTAGE 2025, στην Αυστρία, καλύπτοντας την απόσταση των 212 χιλιομέτρων. Με την επίδοσή του αυτή, ξεπέρασε κατά πολύ το προηγούμενο προσωπικό του ρεκόρ στις 24 ώρες (185 χλμ).

Ο Θεόδωρος βραβεύθηκε για το φιλανθρωπικό του έργου από τον Δήμαρχο Λεμεσού κ. Νίκο Νικολαΐδη και το Δημοτικό Συμβούλιο Λεμεσού, από την Αθλητική Ένωση Αστυνομικών Κύπρου, από το σωματείο Απόλλων Δρομείς και τον κοινοτάρχη της κοινότητας Πάχνας.

 Παραπομπές 

Κατηγορία:Κύπριοι αθλητές υπεραποστάσεων
Κατηγορία:Κύπριοι αθλητές δρόμων μεγάλων αποστάσεων